Diari Oficial de la Generalitat Valenciana


Sumari del DOGV 6364, del 28-09-2010 (2010/10864)

RESOLUCIÓ de 24 de setembre de 2010, de la directora de l'Agència Valenciana de Foment i Garantia Agrària (AVFGA), per la qual es convoquen per als anys 2010, 2011 i 2012 les ajudes a les inversions en instal·lacions d'horticultura d'alta tecnologia, en el marc del Programa de Desenvolupament Rural de la Comunitat Valenciana 2007-2013.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6364

Data del DOGV
:   28-09-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/10449


Data del document
:   24-09-2010

Organisme emissor
:   Agència Valenciana de Foment i Garantia Agrària

Tipus de document
:   Resolució

Anàlisi jurídica

 Descriptors 

:   * Agència Valenciana de Foment i Garantia Agrària
    * ajuda pública

RESOLUCIÓ de 24 de setembre de 2010, de la directora de l'Agència Valenciana de Foment i Garantia Agrària (AVFGA), per la qual es convoquen per als anys 2010, 2011 i 2012 les ajudes a les inversions en instal·lacions d'horticultura d'alta tecnologia, en el marc del Programa de Desenvolupament Rural de la Comunitat Valenciana 2007-2013. [2010/10124]
Atés les disposicions de l'article 23 de la Llei 38/2003, de 17 de novembre, General de Subvencions, sobre inici del procediment per a la convocatòria anual de concessió de subvencions, la informació referent als crèdits pressupostaris, la quantia de les subvencions i el termini de presentació de sol·licituds.
Vistes les bases per les quals es regixen les ajudes a les inversions en instal·lacions d'horticultura d'alta tecnologia, en el marc del Programa de Desenvolupament Rural de la Comunitat Valenciana 2007-2013, de la Conselleria d'Agricultura, Pesca i Alimentació, i en virtut de les facultats que em conferix l'article 13 del Decret 123/2006, de 8 de setembre, del Consell, pel qual s'aprova l'Estatut de l'Agència Valenciana de Foment i Garantia Agrària, l'article 47, apartats 3 i 11, del Text Refós de la Llei d'Hisenda Pública de la Generalitat Valenciana, i l'article 2 de l'Orde de 26 de juliol de 2010, de la Conselleria d'Agricultura, Pesca i Alimentació, per la qual s'aproven les bases de les ajudes a les inversions en instal·lacions d'horticultura d'alta tecnologia, en el marc del Programa de Desenvolupament Rural de la Comunitat Valenciana 2007-2013, resolc:
Primer. Objecte i àmbit
Es convoquen les ajudes a les inversions en instal·lacions d'horticultura d'alta tecnologia, en el marc del Programa de Desenvolupament Rural de la Comunitat Valenciana 2007-2013, per als exercicis 2010, 2011 i 2012. Estes ajudes s'emmarquen en la submesura 121.2, «Modernització d'explotacions agrícoles. Horticultura d'alta tecnologia», de l'eix 1, «Augment de la competitivitat del sector agrícola i forestal».
Segon. Finançament de les ajudes
1. Les ajudes regulades en esta convocatòria estan finançades pel FEADER en un 75%, el Ministeri de Medi Ambient, Medi Rural i Marí (MARM) en un 17,40% i la Generalitat en un 7,60%.
2. La dotació pressupostària es farà a càrrec de la secció 12, entitat 91, Agència Valenciana de Foment i Garantia Agrària, línia SE833000, capítol VII, fins a un import màxim de 3.865.000,00 euros, distribuït per les anualitats establides en l'apartat següent.
3. Estes ajudes tenen un abast plurianual, segons les disposicion de l'article 29 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana. La distribució per anualitats dels crèdits pressupostaris respectius és la següent:
Any 2010 2011 2012
Import en euros 963.663 1.504.199 1.865.000
Tercer. Termini de presentació
1. El termini de presentació de sol·licituds per a les ajudes d'esta convocatòria serà de 20 dies naturals, comptadors des de l'endemà de la publicació en el Diari Oficial de la Comunitat Valenciana d'esta resolució.
2. Els models de sol·licitud i la documentació que els acompanya són els que figuren en l'annex d'esta resolució.
Quart. Requisits de notificació, comunicació o exempció
A l'efecte de les disposicions de l'article 1, punt 4, del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, i d'acord amb el que s'establix en l'article 88 del Reglament 1698/2005, del Consell, els articles 107, 108 i 109 del tractat no s'apliquen a estes ajudes, ja que es tracta d'operacions incloses en l'àmbit d'aplicació de l'article 42 del Tractat de Funcionament de la Unió Europea i estan cofinançades pel FEADER en el marc del Programa de Desenvolupament Rural de la Comunitat Valenciana, per la qual cosa no és necessària la notificació a la Comissió.
Cinqué. Publicació d'informació sobre els beneficiaris
S'informa els possibles beneficiaris que, de conformitat amb l'article 4 del Reglament (CE) número 259/2008, de la Comissió, de 18 de març, pel qual s'establixen disposicions d'aplicació del Reglament (CE) número 1290/2005, del Consell, pel que fa a la publicació d'informació sobre els beneficiaris de fons procedents del Fons Europeu Agrícola de Garantia (FEAGA) i del Fons Europeu Agrícola de Desenvolupament Rural (FEADER), les seues dades seran publicades d'acord amb estos reglaments i podran ser tractades per organismes d'auditoria i investigació de la Unió Europea i nacionals per a salvaguardar els interessos financers de la Unió Europea.
Quant a les dades de caràcter general, els beneficiaris poden exercir els drets reconeguts en la Directiva 95/46/CE, del Parlament Europeu, i del Consell, de 24 d'octubre de 1995, relativa a la protecció de dades personals i a la lliure circulació d'estes dades. L'acceptació de la subvenció suposa, per a cada un dels beneficiaris, l'acceptació i l'autorització expressa a l'AVFGA per a la recollida, la incorporació als fitxers respectius i el tractament d'estes dades personals, com també per a la seua conservació durant els terminis previstos en les disposicions aplicables.
Sisé. Normativa d'aplicació
Les subvencions finançades per fons de la Unió Europea es regiran per la normativa comunitària en primer lloc, com també per les normes nacionals de desenvolupament i transposició.
Contra esta resolució, que posa fi a la via administrativa, es pot interposar potestativament un recurs de reposició davant de la directora de l'AVFGA, en el termini d'un mes comptador des de l'endemà de la publicació, o impugnar-se directament davant dels jutjats contenciosos administratius, en el termini de dos mesos des de l'endemà de la publicació, d'acord amb les disposicions dels articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i amb els articles 8.3, 25.1 i 46.1 de la Llei de la Jurisdicció Contenciosa Administrativa.
València, 24 de setembre de 2010.- La directora: Pilar Amigó Salvi.